Gru-ongeluk eis vyf op pad na LeandraDie ongeluk in Boksburg waartydens twee mense dood is. (Foto: ER24) Sewe mense is dood en vyf ernstig beseer in twee verskillende ongelukke wat Sondag op Suid-Afrika se paaie plaasgevind het. In die eerste ongeluk is vyf mense Sondag op slag dood en drie ernstig beseer in ŉ ongeluk tussen twee sedanmotors in Mpumalanga. Die kop-aan-kop-botsing het teen 14:00 op die R29 tussen Kinross (net buite Evander) en Leandra plaasgevind. Volgens Mpumalanga se departement van gemeenskapsveiligheid en sekuriteit is die enigste oorlewende na ŉ nabygeleë hospitaal geneem. “Een van die motors het ses insittendes ingehad. Net die bestuurder van dié motor het die ongeluk oorleef. Die ander voertuig het twee insittendes gehad, wat albei ernstig beseer is,” sê Moeti Mmusi, woordvoerder van die betrokke departement. Hy sê ŉ ondersoek na die oorsaak van die ongeluk word gedoen en meer inligting sal mettertyd bekendgemaak word. In nóg ŉ ongeluk, dié keer in Boksburg, Gauteng, is twee mense Sondag dood en nog twee ernstig beseer. Paramedici van ER24 is vroeg Sondagoggend na die toneel op die N17 ontbied waar hulle ŉ pasiënt in ŉ kritieke toestand aangetref het. Die twee motors het skynbaar gerol. “Ten spyte van die span se beste pogings om die beseerde se lewe te red, het die persoon aan sy beserings beswyk,” sê Ineke van Huyssteen, ER24-woordvoerder. “Nog ŉ persoon is en ook op die toneel dood verklaar.” Volgens Van Huyssteen het twee pasiënte ernstige beserings opgedoen en is hulle op die toneel behandel voordat hulle na ŉ nabygeleë hospitaal vervoer is.